Document ID: 32014R0601

KOMMISSIONENS FORORDNING (EU) Nr. 601/2014
af 4. juni 2014
om ændring af bilag II til Europa-Parlamentets og Rådets forordning (EF) nr. 1333/2008 for så vidt angår fødevarekategorierne for kød samt anvendelse af visse fødevaretilsætningsstoffer i tilberedt kød
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og
ud fra følgende betragtninger:
(1)
I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
(2)
Nævnte liste kan ændres i overensstemmelse med den fælles procedure, jf. artikel 3, stk. 1, i Europa-Parlamentets og Rådets forordning (EF) nr. 1331/2008 (2), enten på Kommissionens initiativ eller som følge af en ansøgning.
(3)
EU-listen over fødevaretilsætningsstoffer blev udarbejdet på grundlag af de fødevaretilsætningsstoffer, som det er tilladt at anvende i fødevarer i henhold til Europa-Parlamentets og Rådets direktiv 94/35/EF (3), direktiv 94/36/EF (4) og direktiv 95/2/EF (5), og efter at det var efterprøvet, at de overholdt artikel 6, 7 og 8 i forordning (EF) nr. 1333/2008. Fødevaretilsætningsstofferne er opført på EU-listen i overensstemmelse med, hvilke kategorier af fødevarer de kan tilsættes til.
(4)
I EU-listens del D er kategori 8 kød, og denne kategori omfatter underkategori 8.1, »Uforarbejdet kød«, og 8.2, »Forarbejdet kød«. Kategori 8.1 er yderligere opdelt i kategori 8.1.1 »Uforarbejdet kød, undtagen tilberedt kød som defineret i Europa-Parlamentets og Rådets forordning (EF) nr. 853/2004 (6)« og 8.1.2 »Tilberedt kød som defineret i forordning (EF) nr. 853/2004«.
(5)
I punkt 1.15 i bilag I til forordning (EF) nr. 853/2004 defineres tilberedt kød som fersk kød, herunder kød, der er reduceret til småstykker, der er tilsat fødevarer, smagskorrigerende stoffer eller tilsætningsstoffer, eller som har undergået en forarbejdning, der ikke er tilstrækkelig til at ændre strukturen i kødets indre fibre og dermed fjerne dets karakter af fersk kød. Det er i mellemtiden blevet præciseret, at tilberedt kød kan være enten forarbejdet eller uforarbejdet (7).Hvis dets karakter af fersk kød er blevet fjernet fuldstændigt efter forarbejdning, bør produktet imidlertid ikke længere betragtes som tilberedt kød, men bør anses for at falde ind under definitionen af »kødprodukter« i punkt 7.1 i bilag I til forordning (EF) nr. 853/2004. Af hensyn til den juridiske klarhed bør termerne »fersk kød«, »tilberedt kød« og »kødprodukter« som defineret i forordning (EF) nr. 853/2004 benyttes for kategori 8. Underkategorierne i kategori 8 i EU-listens del D bør derfor ændres i overensstemmelse hermed.
(6)
Det er generelt tilladt at anvende fødevaretilsætningsstoffer i gruppe I som defineret i EU-listens del C i forarbejdet kød, mens det kun i begrænset omfang - og på grundlag af en vurdering i hver enkelt sag - er tilladt at anvende fødevaretilsætningsstoffer tilhørende denne gruppe i uforarbejdet kød.
(7)
Da EU-listen i bilag II til forordning (EF) nr. 1333/2008 blev fastlagt, blev tilberedt kød som defineret i forordning (EF) nr. 853/2004 betragtet som uforarbejdet kød, hvortil det kun var tilladt at tilsætte et begrænset antal tilsætningsstoffer. Forskellige fortolkninger af definitionen af tilberedt kød har imidlertid skabt en situation, hvor anvendelsen af visse tilsætningsstoffer i bestemte kategorier af kød varierer medlemsstaterne imellem.
(8)
Kommissionen har modtaget anmodninger om at få inkluderet nogle af disse anvendelser på EU-listen over godkendte fødevaretilsætningsstoffer. Disse anmodninger er blevet stillet til rådighed for samtlige medlemsstater.De pågældende anvendelser bør tilføjes på EU-listen, i det omfang de opfylder de generelle betingelser for anvendelse af fødevaretilsætningsstoffer, der er fastsat i forordning (EF) nr. 1333/2008, og under hensyntagen til behovet for at beholde visse traditionelle produkter på markedet i visse medlemsstater.
(9)
Efter anmodning fra en række medlemsstater og/eller kødindustrien er der foretaget en vurdering af visse anvendelser af curcumin (E 100), carminer (E 120), karamelfarver (E 150a-d), paprikaekstrakt (E 160c) og rødbedefarve (E 162), som i visse medlemsstater traditionelt er blevet anvendt til farvning af produkter af mergueztypen og andre traditionelle produkter, nemlig salsicha fresca, mici, butifarra fresca, longaniza fresca, chorizo fresco, bifteki, soutzoukaki, kebap, cevapcici og pljeskavice, og disse anvendelser bør tillades.
(10)
Efter anmodning fra en række medlemsstater er der foretaget en vurdering af anvendelsen af eddikesyre og acetater (E 260-263), mælkesyre og lactater (E 270 og E 325-327), ascorbinsyre og ascorbater (E 300-302) samt citronsyre og citrater (E 330-333) som surhedsregulerende midler, konserveringsmidler og/eller antioxidanter med henblik på at forhindre iltning og/eller harskning og øge den mikrobiologiske stabilitet, og disse anvendelser bør være tilladt i alt tilberedt kød, der er tilsat andre ingredienser end tilsætningsstoffer eller salt.
(11)
Efter anmodning fra en række medlemsstater er der foretaget en vurdering af anvendelse af phosphorsyre - phosphater - di-, tri- og polyphosphater (E 338-452) som fugtighedsbevarende middel med henblik på at forhindre tab af kødsaft under yderligere forarbejdning, navnlig hvor saltlagen er injiceret (stiksaltning), og denne anvendelse bør tillades. For at begrænse yderligere eksponering for phosphater tilsat til fødevarer bør udvidelsen af anvendelsen af disse phosphater dog begrænses til Kasseler, Bräte, Surfleisch, toorvorst, šašlõkk, ahjupraad og burger meat med et grøntsags- og/eller cerealieindhold på mindst 4 %, blandet i kødet, samt gråsaltet finsk juleskinke.
(12)
Efter anmodning fra en række medlemsstater og/eller kødindustrien er der foretaget en vurdering af anvendelse af nitritter (E 249-250) som konserveringsmiddel i visse traditionelle produkter, nemlig lomo de cerdo adobado, pincho moruno, careta de cerdo adobada, costilla de cerdo adobada, Kasseler, Bräte, Surfleisch, toorvorst, šašlõkk, ahjupraad, kiełbasa surowa biała, kiełbasa surowa metkaog tatar wołowy (danie tatarskie), og denne anvendelse bør tillades.
(13)
Efter anmodning fra en række medlemsstater og/eller kødindustrien er der foretaget en vurdering af anvendelse af alginater (E 401-404), carrageenan (E 407), forarbejdet eucheuma-tang (E 407a), johannesbrødkernemel (E 410), guargummi (E 412), traganth (E 413), xanthangummi (E 415), acetyleret distivelsephosphat (E 1414) og hydroxypropyldistivelsephosphat (E 1442) som fugtighedsbevarende midler eller stabilisatorer med henblik på at begrænse vandtab i emballagen og forhindre tab af kødsaft under yderligere forarbejdning. Disse anvendelser bør være tilladt i tilberedt kød, hvori ingredienser er injiceret, og i tilberedt kød sammensat af køddele, der er behandlet på forskellig vis, dvs. hakket, skåret eller på anden måde forarbejdet, f.eks. kødroulader indeholdende hakket kød. Fødevaretilsætningsstoffer, der anvendes i tilberedt kød med henblik på at forhindre tab af kødsaft under yderligere forarbejdning, vildleder ikke forbrugerne.
(14)
Efter anmodning fra en række medlemsstater og/eller kødindustrien er der foretaget en vurdering af anvendelse af natriumcarbonater (E 500) som fugtighedsbevarende middel i tilberedt fjerkrækød, mici, bifteki, soutzoukaki, kebap, seftalia, cevapcici og pljeskavice med henblik på at bevare konsistens og saftighed under yderligere tilberedning, og denne anvendelse bør tillades. Denne anvendelse i tilberedt fjerkrækød gør det desuden muligt at koge eller stege fjerkrækød længere og mere effektivt, samtidig med at kødets saftighed bevares, og indtagelse af utilstrækkeligt gennemvarmet fjerkræ undgås.
(15)
Efter anmodning fra en medlemsstat og/eller kødindustrien er der foretaget en vurdering af anvendelse af acetyleret distivelsephosphat (E 1414) og hydroxypropyldistivelsephosphat (E 1442) med henblik på at begrænse vandtab i tilberedninger, hvori ingredienser er injiceret, og i tilberedt kød sammensat af køddele, der er behandlet på forskellig vis, dvs. hakket, skåret eller på anden måde forarbejdet, f.eks. kødroulader indeholdende hakket kød, og med henblik på at bevare saftigheden under tilberedningen af gyros, souvlaki, bifteki, soutzoukaki, kebap og seftalia, og disse anvendelser bør tillades.
(16)
For så vidt angår de traditionelle produkter bør de påtænkte anvendelser af fødevaretilsætningsstofferne være i overensstemmelse med de generelle anvendelsesbetingelser i artikel 6 i forordning (EF) nr. 1333/2008, og de bør frem for alt ikke vildlede forbrugerne i medlemsstaterne eller i de regioner, hvor disse produkter traditionelt indtages.
(17)
Med det formål at sikre en mere ensartet anvendelse af tilsætningsstoffer, der er omfattet af denne forordning, er de traditionelle typer tilberedt kød beskrevet i den vejledning, hvori fødevarekategorierne i del E i bilag II til forordning (EF) nr. 1333/2008 om fødevaretilsætningsstoffer er beskrevet (8).
(18)
Carry-over-princippet, jf. artikel 18, stk. 1, litra a), i forordning (EF) nr. 1333/2008, bør kunne anvendes for tilberedt kød som defineret i forordning (EF) nr. 853/2004.
(19)
I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra Den Europæiske Fødevaresikkerhedsautoritet (i det følgende benævnt »autoriteten«), inden den opdaterer EU-listen over fødevaretilsætningsstoffer i bilag II til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed. Eddikesyre og acetater (E 260-263), mælkesyre og lactater (E 270 og E 325-327), ascorbinsyre og ascorbater (E 300-302), citronsyre og citrater (E 330-333), alginater (E 401-404), carrageenan (E 407), forarbejdet eucheuma-tang (E 407a), johannesbrødkernemel (E 410), guargummi (E 412), traganth (E 413), xanthangummi (E 415), natriumcarbonater (E 500), acetyleret distivelsephosphat (E 1414) og hydroxypropyldistivelsephosphat (E 1442) tilhører gruppen af tilsætningsstoffer, for hvilke der ikke er fastlagt et acceptabelt dagligt indtag. Det betyder, at stofferne ikke udgør en sundhedsrisiko ved de niveauer, der er nødvendige for at opnå den ønskede teknologiske virkning. Den udvidede anvendelse af nævnte tilsætningsstoffer udgør derfor en opdatering af EU-listen, som ikke kan få virkninger for menneskers sundhed. Anvendelsen af curcumin (E 100), carminer (E 120), karamelfarver (E 150a-d), paprikaekstrakt (E 160c), rødbedefarve (E 162), nitritter (E 249-250) og phosphorsyre - phosphater - di-, tri- og polyphosphater (E 338-452) vil kun blive udvidet til visse produkter, som traditionelt er blevet anvendt, og den udvidede anvendelse af disse tilsætningsstoffer udgør således en opdatering af EU-listen, som ikke kan få virkninger for menneskers sundhed. Det er derfor ikke nødvendigt at indhente en udtalelse fra autoriteten.
(20)
Bilag II til forordning (EF) nr. 1333/2008 bør ændres i overensstemmelse hermed
(21)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag II til forordning (EF) nr. 1333/2008 ændres i overensstemmelse med bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. juni 2014.

Labels: 0
3
17